Giagum Capitel Quater

Giagum
La Parola de'l nost Signur ciapada inscí cuma l'è de'l Növ Testament e vultada adess del test uriginal grech in del nost parlà Insübregh del didincö.  

Capitel Quater
1De due vegnen i guèrr e i racul intra vialter? No de scià, di voster passiún che cumbaten in di voster member? 2Vurii, e gh'avii no; mazii e gh'avii invidia, e pudii minga utegnì; raculii e fii la guèra. Gh'avii no perchè vialter avii minga dumandaa. 3Dumandii e ricevii no, perchè dumandii mal, per spend per i voster passiún. 4Adülter, savii no che la messizia cunt el mund l'è inemessizia de Diu? Dunca, chissessìa 'l vör vèss un amis cunt el mund s'è miss un nemis de Diu. 5O pensii che vujamént la Scritüra la dis: Lü el vör a l'invidia el Spirit che 'l sta de cà in nümm? 6Ma dann a nümm una grazia püssee granda: già che la dis: Diu el s'uponn ai arugant, ma ai ümil el da grazia.
7Dunca, sutametees a Diu; e resistee 'l diàul, e 'l scaparà de vialter; 8fees vesin a Diu, e 'l se farà vesin a vialter. Netee i voster man, pecadúr, e pürifeghee i voster cör, quij de anema dupia. 9Afligees e piangee e caragnee: che 'l voster rid el müd a piangiüda e la letizia a tristeza. 10Fees ümil denanz al Signur, e 'l ve levarà in alt.
11Dii no mal vün de l'alter, fradèj; chi 'l dis mal d'un fradèll o el giüdega el so fradèll el dis mal de la lég e 'l giüdega la lég; e se te giüdeghet la lég, te see minga vün che 'l fa la lég, ma un giüdes. 12Gh'è vün Legisladúr e Giüdes, che 'l po salvà e destrüg: ma chi te seet, tì che te giüdeghet el to prossim?
13Scultii adèss, quij che dii: Incöö o duman andarèmm a tal zità, e passarèmm là un ann, e farèmm un negozi e guadagnèmm; 14ma nigün de vialter el sa cume sarà la vostra vita duman! Già che sii un vapur che 'l cumpar per un pocch temp e pö el spar. 15Inscambi, duvarìuv dì: Se 'l Signúr el vör, vivarèmm e farèmm chèsta cossa o chèla cossa. 16Ma adèss vantii in de la vostra aruganza; ogni tal vant l'è malign. 17Dunca, chi 'l sa fà el bén e 'l ghe fa no, l'è un pecaa per lü.

Navigaziun
← Indree a Capitel Trii
Inanz a Capitel Cinch →
A l'indes
Categoria:Letera de'l Giagum